Karsten Lauritzen (V), 2012-05-03:
For så er det efter vores opfattelse mere et dække for en lemfældig og løssluppen politik.
Det siger vel egentlig bare noget om, i hvor høj grad De Radikale er med til at forme regeringens udlændinge- og integrationspolitik.
Det, der virkelig overrasker os, er, hvor langt justitsministeren tilsyneladende er villig til at gå i det, vi sådan set opfatter som et dobbeltspil, for på den ene side at lade befolkningen forstå, at regeringen ikke gennemfører lempelser, samtidig med at justitsministeren på den anden side – ja, det et hårdt udtryk, men jeg vil bruge det alligevel – lefler for EU-bureaukrater i et forsøg på at overbevise dem om, at regeringen skam gennemfører lempelser, der bl.a. sikrer kriminelle udlændinges rettigheder. Først udtalte justitsministeren i et interview til Jyllands-Posten, at – og nu citerer jeg –
»den ændring, som vi laver, vil ikke få nogen reel betydning for, hvilke udlændinge, der kan udvises«
, og siden er det kommet frem, at der samtidig var en brevveksling mellem EU-kommissær Viviane Reding og justitsministeren, som har været hemmeligholdt for Folketinget.
Det er en brevveksling, som jeg faktisk forsøgte at få indsigt i ved et udvalgsspørgsmål stillet den 4. april.
Men det er ikke, fordi et medlem af Folketinget spurgte, men fordi en journalist fra Dagbladet Information bad om aktindsigt, at det er kommet frem, at justitsministeren i det hidtil hemmeligholdte brev fra ministeren til Kommissionen skriver, at forslaget, som vi behandler her i dag, vil forbedre beskyttelsen mod udvisning for de kriminelle udlændinge.
Justitsministeren afviser altså over for den danske offentlighed, at ændringen af reglerne skulle få nogen som helst betydning, mens Europa-Kommissionen oplyser, at ændringen af reglerne vil betyde en forbedret beskyttelse mod udvisning for de kriminelle udlændinge.
Så man kan vist roligt sige – sådan betragter vi det i hvert fald i Venstre – at optakten til det her lovforslag har været en noget lyssky affære for justitsministeren.
Prøver ministeren at vildlede EU-kommissæren for retlige anliggender til at tro, at lovforslaget har en reel betydning for dansk domstolspraksis og dermed forbedrer beskyttelsen mod udvisning, eller prøver ministeren at vildlede befolkningen og Folketinget til at tro, at lovforslaget ikke har betydning for dansk domstolspraksis?
Eller spiller man simpelt hen et bevidst dobbeltspil i denne sag?
Man mindes det citat, der er blevet tillagt Abraham Lincoln, og som lyder: Du kan narre alle folk noget af tiden og narre en del af folket hele tiden, men du kan ikke narre hele folket hele tiden.
Og det vil jeg opfordre justitsministeren til at skrive sig bag øret i denne sag.
Måske – det kan jo heller ikke udelukkes – er ministeren blevet narret af sig selv, for det kan forbløffe, hvordan ministeren kan tro, at et lovforslag, der ifølge ham selv er uden praktisk betydning, vil bringe de danske udvisningsregler i overensstemmelse med EU-retten.
Om ikke andet, så har justitsministeren i hvert fald efter Venstres opfattelse et kæmpe forklaringsproblem over for både Folketinget og EU-kommissær Viviane Reding, hvad der også for kommissærens vedkommende har været et par udmeldinger om i Dagbladet Politiken.
Det må derfor blot konstateres, at de lempelser, der er lagt op til med det her lovforslag, alt andet lige gør en betydelig skade på integrationen.
Regeringen ønsker tilsyneladende, at dybt kriminelle udlændinge skal have lettere ved at blive i Danmark på trods af alvorlig kriminalitet.
I Venstre står vi vagt om den faste og fair udlændinge- og integrationspolitik, vi har gennemført.
Vi stiller krav til udlændinge, og når flere unge kvinder nu uddanner sig, og flere kommer på arbejdsmarkedet, er det netop, fordi vi har stillet nogle krav.
Regeringen derimod – og det viser det her lovforslag – lemper reglerne på samtlige vigtige områder inden for udlændingepolitikken og beviser dermed, at al snak om at holde fast i en stram udlændingepolitik blot var spil for galleriet.
Og jeg skal oplyse – og det har de fleste nok gættet – at Venstre ikke kan støtte dette lovforslag.
Den substantielle kritik, som jeg synes jeg har redegjort for i min ordførertale, er, at man lemper udvisningsreglerne.
Vi synes ikke, man skal have færre udvisninger af kriminelle udlændinge.
Vi synes tværtimod, man skal have flere udvisninger, og der er det vigtigt, at Folketinget er klar og specifik i de retningslinjer, man udstikker til domstolene.
Og der må vi sige, at vi ikke synes, der er en uklarhed i den lovgivning, der er i dag.
Der er tværtimod en klarhed, der hedder, at det med sikkerhed skal stride mod de internationale forpligtelser, hvis det ikke skal føre til udvisning.
Jeg har forstået, at regeringen vil lempe og føre en mere lempelig udlændinge- og integrationspolitik, men jeg havde bare ikke forstået, at det første sted, man starter, er at gøre det lettere at være kriminel udlænding.